Laat Cele self betaal vir Nkandla-kuier – DA | Maroela Media
Bheki Cele, minister van polisie, tydens sy besoek aan oudpres. Jacob Zuma by Nkandla. (Foto: Dudu Zuma-Sambudla/Twitter)
Die DA eis dat die minister van polisie, Bheki Cele, self opdok nadat hy oënskynlik van 'n polisiekonvooi gebruik gemaak het om na Nkandla in KwaZulu-Natal te reis vir 'n besoek aan oudpres. Jacob Zuma.
Cele se besoek aan Zuma volg kort op dié van die EFF-leier Julius Malema, wat ook vir 'n koppie tee by Nkandla 'n draai gaan maak het. Malema het in 'n helikopter by die opstal aangekom.
Natasha Mazzone, die DA se hoofsweep, sê die minister se kantoor het vroeër bewerings ontken dat hy met die oudpresident in sy amptelike hoedanigheid as minister vergader het.
"Die ANC het nou ook gesê [Cele] is nie in sy hoedanigheid as ANC-lid na Nkandla nie," sê Mazzone.
Maroela Media het vroeër berig Cele het nie veel uitgewei oor sy besoek Donderdag aan Zuma nie, maar wel dat hy van die oudpresident se bekommernisse aangehoor het.
Cele is na Nkandla kort ná Zuma se minagting van 'n bevel van die Konstitusionele Hof dat hy voor die Zondo-kommissie na staatskaping moet verskyn en getuig.
Die DA het die byeenkoms verlede week as oneties en strydig met die parlement se gedragskode beskryf en gevra dat die parlementêre etiekkomitee Cele se gedrag ondersoek.
Mazzone sê nou dit is veilig om aan te neem Cele se besoek aan Zuma was 'n "sosiale" geleentheid waarvoor die belastingbetaler betaal het.
"Cele moet die geld terugbetaal en die staat vergoed vir dié besoek wat duidelik een tussen vriende was. Selfs al het hy in sy hoedanigheid as lid van die ANC se nasionale uitvoerende komitee gegaan, moet van hom verwag word om die staat te vergoed.
"Daar kan nie van Suid-Afrikaanse belastingbetalers verwag word om die rekening te betaal vir die ANC se nimmereindigende interne melodramas nie," sê Mazzone.
Sy sê die DA glo omdat openbare geld oënskynlik betrokke was by die vergadering tussen Zuma en Cele, moet die geld ten volle terugbetaal word en besonderhede oor die besprekings moet bekend gemaak word.